સાબરકાંઠા જિલ્લાના પ્રાંતિજ તાલુકાના કમાલપુર ગામે તો ખરેખર જ કમાલ કરી
"જળ એ જ જીવન" આ ઉક્તિને જાણે સાચા અર્થમાં સાર્થક થતુ કોઇ એક ગામ જોવાની ઇચ્છા હોય તો તમારે કમાલપુર ગામની જરૂર મુલાકાત લેવી જોઇએ.
રાજયના પાટનગરથી માંડ ૫૦ કિ.મી દૂર આવેલા સાબરકાંઠા જિલ્લાના પ્રાંતિજ તાલુકાના કમાલપુર ગામે તો ખરેખર જ કમાલ કરી છે. ગામલોકોની જનશક્તિએ જળઅભિયાનમાં આસપાસના ગામોને નવપલ્લવિત કરવાનો પુરૂષાર્થ આદર્યો છે.
માંડ ૧૫૦૦ની વસતિ ધરાવતા ગામે સુજલામ સુફલામ જળ અભિયાનને જાણે જન અભિયાન બનાવીને આસપાસના ગામલોકોન જોડવાનું કામ કર્યુ ,જેમાં લીમલા, કરોલ, વડવાસા, કતપુરા, સાદોલીયા, વાધપુર-ભાગપુર અને ગલેસરાના ખેડૂતો ઉત્સાહભેર જોડાયા.
વળી સાબરકાંઠા બેંકનો રૂ. ૧.૫૦ લાખનો આર્થિક સહયોગ મળતા ગામના તળાવ ઉંડા કરવાના કામને વેગ મળ્યો. આસપાસના ગામોએ પાણી મૂલ્ય સમજી પોતાની સ્વેચ્છાએ ૪૦ ટ્રેકટરનો ખડકલો કરી દિધો. પછી તો શુ જેમ જેમ તળાવ ઉંડા કરવાનું કામ શરૂ થયુ તેમ તેમ એકદમ કાંપવાળી ફળદ્રુપ માટી લેવા ગામલોકોની હોળ જામી.
બોખના તળાવના ઉંડા કરાતા અંદાજે ૧૦,૦૦૦ ઘનમીટર માટીનો જથ્થો ઉપલબ્ધ થયો, જેના થકી ૧૦૦ હેકટર જમીનમાં પથરાયું કંચન.
સાબરકાંઠા જિલ્લા ગ્રામ્ય વિસ્તારોને પીવાના પાણી અને ધરતીપુત્રોને સિંચાઇનું પુરૂતુ પાણી મળી રહે તેવા શુભ આશયથી જિલ્લામાં જળ અભિયાન હાથ ધરાયું છે. જેમાં સાબરકાંઠા જિલ્લામાં ૧૮૪ તળાવો ઉંડા કરવા, ૩૦૯ ચેકડમ ડીસિલ્ટીંઠગ કરવા તથા ૧૧ નહેરોના ડીસિલ્ટીંગનું કામ, જેમાં સુજલામ સુફલામ જળ અભિયાન અંતર્ગત જળસંપત્તિ વિભાગ દ્વારા ૨૯ તળાવ ઉંડા કરવા, ૧૩૩ ચેકડેમ ડીસીલ્ટીંગ અને ૧ નહેરની સફાઇ મળી કુલ ૧૬૬ કામ કરવામાં હાથ ધરાયા છે જયારે સિંચાઇ પંચાયત વિભાગ દ્વારા ૧૬૨, જિલ્લા ગ્રામ વિકાસ એજન્સી દ્વારા ૧૪૯, જિલ્લા વોટર શેડ દ્વારા ૧૧૬ કામો મળી કુલ ૫૫૦ જળ સંચયના કામો હાથ ધરવામાં આવ્યા છે. આ ઉપરાંત જિલ્લામાં નવિન ૨૬૫ કામો આ યોજના હેઠળ આવરી લેવાનું આયોજન હાથ ધર્યુ છે.
જળ અભિયાનના પ્રારંભે જ ૬૯ જે.સી.બી, ૧૩૮ ટ્રેકટર અને ૨૨૫૦૨૦ શ્રમજીવીઓ આ જળયજ્ઞમાં જોડાયા છે. આ અભિયાનથી ૭૩.૪૩ મી.ઘ.ફૂટ પાણીના સંગ્રહમાં વધારો થશે.